15 એપ્રિલ 2017ના રોજ દુનિયાની સૌથી વૃદ્ધ સ્ત્રી એમ્મા મોરાનો મૃત્યુ પામી. ૧૮૯૯માં જન્મેલી એમ્મા મોરાનોની ઉંમર હતી ૧૧૭ વરસ. તેમણે દુનિયામાં કેટલાય ચઢાવઉતાર જોયા હતા. એમ્માએ જેની સાથે લગ્ન કરવા હતા તે વ્યક્તિ પ્રથમ વિશ્ર્વયુદ્ધમાં મૃત્યુ પામી હતી. ત્યારબાદ તેને લગ્ન કરવામાં કોઈ રસ નહોતો પણ ૨૬ વરસે તેણે કમને લગ્ન કર્યાં. જોકે એમ્મા પોતાનું બાળક છ મહિનાની ઉંમરે મૃત્યુ પામ્યું ત્યારબાદ પતિથી છૂટી થઈ ગઈ હતી. બસ પછી તેણે આખી જિંદગી એકલા જ જીવન વિતાવ્યું. એમ્મા બાદ અત્યારે જમૈકાની વાયલેટ બ્રાઉન અને કેન્યાની એલિઝાબેથ ગાથોની પણ ૧૧૭ વરસના છે. આ સમાચાર વાંચી રહી હતી કે ખબર મળ્યા કે મુંબઈમાં સાન્તાક્રુઝમાં રહેતાં લક્ષ્મીબહેન દેઢિયા આ અખાત્રીજના દિવસે ૧૧૦ વરસની ઉજવણી કરશે.